Document ID: 31998D0552

31998D0552
L 265/31
SLUŽBENI LIST EUROPSKE UNIJE
ODLUKA VIJEĆA
od 24. rujna 1998.
o provedbi aktivnosti Komisije u vezi sa strategijom Zajednice za pristup tržištu
(98/552/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 113.,
uzimajući u obzir prijedlog Komisije (1),
budući da bi zajednička trgovinska politika bila nepotpuna kada je na razini Zajednice ne bi pratile posebne aktivnosti namijenjene uklanjanju trgovinskih prepreka;
budući da bi, zato, nove mogućnosti trgovanja diljem svijeta za industriju Zajednice trebalo poduprijeti politikom pristupa tržištu Zajednice kako bi se uklonile trgovinske prepreke;
budući da takvu politiku treba poduprijeti posebnim aktivnostima za identifikaciju trgovinskih prepreka te pronaći način za njihovo uklanjanje;
budući da zato treba usvojiti pravila koja utvrđuju osnovne ciljeve koje Komisija treba ostvariti, kao sredstva za ostvarivanje istih,
ODLUČILO JE:
Članak 1.
1. Komisija poduzima sljedeće aktivnosti prilikom provođenja strategije pristupa tržištu Zajednice:
-
identifikacija i analiza prepreka pristupa tržištu u trećim zemljama,
-
uspostava i razvoj baza podataka, kao i koordinacija i širenje informacija o preprekama u trgovanju te međunarodnim i nacionalnim trgovinskim propisima,
-
studije koje se posebno odnose na provedbu obveza trećih zemalja iz međunarodnih trgovinskih sporazuma ili u vezi pripreme pregovora,
-
organizacija seminara i drugih sličnih foruma za poduzeća, izrada i distribucija studija, dokumentacija, publikacija i prospekata o svim pravnim ili gospodarskim aspektima uklanjanja trgovinskih prepreka.
2. Prilikom provedbe aktivnosti iz stavka 1. Komisija osigurava sukladnost posebnih aktivnosti s različitim aspektima drugih politika Zajednice.
Članak 2.
Kako bi joj se omogućilo da provodi aktivnosti navedene u ovoj Odluci, Komisija ima na raspolaganju potrebna financijska sredstva. Komisija zato uključuje u uobičajeni proračunski postupak godišnje prijedloge svojih financijskih potreba za aktivnosti navedene u članku 1.
Članak 3.
U provođenju aktivnosti iz članka 1., Komisiji pomaže savjetodavni odbor sastavljen od predstavnika država članica, kojim predsjedava predstavnik Komisije.
Predstavnici Komisije dostavljaju odboru nacrt mjera koje treba poduzeti. Odbor daje svoje mišljenje o nacrtu u roku koji predsjednik može utvrditi u skladu s hitnošću predmeta, ako je potrebno putem glasovanja.
Mišljenje se unosi u zapisnik; nadalje, svaka država članica ima pravo zatražiti da se njezino stajalište unese u zapisnik.
Komisija u najvećoj mogućoj mjeri uzima u obzir mišljenje Odbora. Komisija je dužna obavijestiti Odbor o načinu na koji je uvažila njegovo mišljenje.
Sastavljeno u Bruxellesu 24. rujna 1998.

Labels: 3
15
5